Angliában a késő 13. századig a lovagok uralták a hadszíntereket, majd felismerték, hogy egyre nagyobb számban van szükség gyalogosokra. I. Eduárd gyalogosokból és lovasokból álló kevert sereget hozott létreː 1277-ben például 15 ezer gyalogossal, köztük sok íjásszal és csak ezer lovassal indult Észak-Walesbe. 1295-ben William Beauchamp Maes Moydognál számszeríjászokat vegyített a lovassággal. 1333 júliusában III. Eduárd már íjászokból és gyalogosan harcoló lovas katonákból alakított ki erős védvonalat a Halidon Hill-i csatában. A franciák Morlaix-nál és a crécyi csatában tapasztalták meg ennek a taktikának a hatékonyságát.